# REZOLŪCIJA A.1004(25)

**(pieņemta 2007. gada 29. novembrī)**

**GROZĪJUMI 1972. GADA STARPTAUTISKAJOS KUĢU SADURSMJU NOVĒRŠANAS NOTEIKUMOS**

ASAMBLEJA,

ATSAUCOTIES uz 1972. gada Konvencijas par starptautiskajiem kuģu sadursmju novēršanas noteikumiem (turpmāk tekstā – “Konvencija”) VI pantu par noteikumu grozījumiem;

IZSKATĪJUSI 1972. gada Starptautisko kuģu sadursmju novēršanas noteikumu grozījumus, ko Kuģošanas drošības komiteja pieņēmusi savā astoņdesmit otrajā sesijā un paziņojusi visām līgumslēdzējām pusēm saskaņā ar Konvencijas VI panta 2. punktu, un arī Kuģošanas drošības komitejas ieteikumus attiecībā uz šo grozījumu stāšanos spēkā,

1. PIEŅEM saskaņā ar Konvencijas VI panta 3. punktu grozījumus, kas izklāstīti šīs rezolūcijas pielikumā;

2. NOLEMJ saskaņā ar Konvencijas VI panta 4. punktu, ka grozījumi stāsies spēkā 2009. gada 1. decembrī, ja līdz 2008. gada 1. jūnijam vairāk nekā viena trešdaļa no visām Konvencijas līgumslēdzējām pusēm nebūs paziņojušas iebildumus pret šiem grozījumiem;

3. LŪDZ ģenerālsekretāram saskaņā ar Konvencijas VI panta 3. punktu paziņot šos grozījumus visām Konvencijas līgumslēdzējām pusēm, lai saņemtu piekrišanu;

4. AICINA Konvencijas Līgumslēdzējas puses saskaņā ar Konvencijas VI panta 4. punkta noteikumiem iesniegt iebildumus ne vēlāk kā līdz 2008. gada 1. jūnijam, pēc kura saskaņā ar šo rezolūciju grozījumi tiks uzskatīti par spēkā esošiem.

# PIELIKUMS

**GROZĪTO 1972. GADA STARPTAUTISKO KUĢU SADURSMJU NOVĒRŠANAS NOTEIKUMU GROZĪJUMI**

**IV pielikums**

*Briesmu signāli*

1. Šie signāli, izmantoti vai parādīti kopā vai atsevišķi, norāda, uz briesmām un palīdzības nepieciešamību:

a) ieroča šāvieni vai citi sprāgstoši signāli ar apmēram 1 minūtes starplaikiem;

b) nepārtraukts skaņas signāls, ko rada, izmantojot jebkādu miglas signāla raidīšanas ierīci;

c) raķetes vai šāviņi, kas gaisā deg ar sarkanu liesmu un ko izšauj pa vienam ar nelieliem intervāliem;

d) signāls ··· **− − −** ··· (SOS) pēc Morzes ābeces, kas pārraidīts, izmantojot jebkādu signalizēšanas metodi;

e) izmantojot radiotelefonu, pārraidīts izrunāts vārds “MAYDAY”;

f) Starptautiskā signālu kodeksa briesmu signāls – NC;

g) signāls, kas sastāv no kvadrāta formas karoga, virs vai zem kura ir bumba vai bumbai līdzīgs priekšmets;

h) liesmas uz kuģošanas līdzekļa (no degošas darvas mucas, naftas mucas u. tml.);

i) sarkanā krāsā degoša raķete ar izpletni vai rokas signāllāpa;

j) dūmu signāls – oranži dūmi;

k) lēna un atkārtota sāņus izstieptu roku pacelšana un nolaišana;

l) briesmu signāls, ko pārraida, izmantojot ciparu selektīvo izsaukumu (*DSC*):

i) UĪV (*VHF*) 70. kanālā vai

ii) VV/ĪV (*MF/HF*)2187,5 kHz, 8414,5 kHz, 4207,5 kHz, 6312 kHz, 12 577 kHz vai 16 804,5 kHz frekvencē;

m) trauksmes signāls no kuģa uz krastu, ko pārraida kuģa-zemes stacija ar kuģa *Inmarsat* vai citu mobilo satelītu pakalpojumu sniedzēju;

n) signāli, ko pārraida avārijas vietu norādošā radiobāka;

o) noteikti signāli, ko pārraida radiosakaru sistēmas, ieskaitot glābšanas līdzekļa radiolokācijas atbildētāju.

2. Jebkuru no iepriekš minētajiem signāliem drīkst izmantot vai parādīt tikai, lai paziņotu par briesmām un palīdzības nepieciešamību; aizliegts izmantot signālus, ko var sajaukt ar jebkuru no iepriekš minētajiem signāliem.

3. Jāpievērš uzmanība atbilstošajām nodaļām Starptautiskajā signālu kodeksā un Starptautiskās aeronavigācijas un jūras meklēšanas un glābšanas rokasgrāmatas III sējumā, kā arī šiem signāliem:

a) oranžam auduma gabalam ar melnu kvadrātu un riņķi vai citu atbilstošu simbolu (identificēšanai no gaisa);

b) krāsainajam marķierim.